15. schôdza NR SR - 5.deň - A. dopoludnia
Dátum: 2024-06-18
Poslanec: Viskupič, Marián (SaS)
Druh vystúpenia: Vystúpenie v rozprave

8. Ďakujem pekne za slovo. Vážený pán predsedajúci, vážený pán minister, kolegyne, kolegovia, poistenie zodpovednosti za škodu spôsobenú prevádzkou motorových vozidiel je osobitne dôležité pre všetkých občanov Slovenska, samozrejme, aj celej Európskej únie, či už sú poistníkmi, poistenými alebo poškodenými v dôsledku dopravnej nehody. Je takisto dôležité pre samotné poisťovne, tvorí totiž, myslím si, že, výrazný segment na trhu s neživotným poistením, či už na Slovensku, alebo v celej Európskej únii. Samozrejme, uvedené poistenie má významný vplyv aj na voľný pohyb osôb, tovaru a vozidiel, a teda aj na vnútorný trh, to vlastne tento voľný pohyb je jeden zo základných znakov Európskej únie. A je to tiež veľmi dôležité. Prečo je to tak? No, toto je v podstate európska smernica, ktorá sa fakt dotýka takmer každého. Len na Slovensku máme asi 3,5 mil. motoristov, to znamená držiteľov vodičských preukazov, veľmi podobné množstvo vozidiel, čiže skutočne toto sa týka každého. Zároveň to vychádza nejak, že každých ročne asi 20 vozidiel z tisíc sa stane účastníkom či už dopravnej nehody, alebo nejakej škodovej udalosti, to znamená, aj takto sa ľudia veľmi často stretnú s týmto zákonom. Čiže určite bolo veľmi potrebné ho teda trošku upgradnúť na aktuálnu dobu. Ako už aj pán minister povedal, cieľom návrhu zákona bola transpozícia smernice Európskeho parlamentu , a ktorou sa teda mení pôvodná smernica, ktorá, ktorá bola predtým. Nebudem čítať tie názvy. V podstate to hodnotenie tej pôvodnej smernice ukázalo, že viac-menej funguje veľmi dobre, ale teda, samozrejme, ako čas plynie, tak sú nejaké veci, ktoré treba teda upraviť, a tieto prináša nová smernica. A v podstate boli to štyri oblasti, ktoré, kde sa teda aktuálne platný zákon mení. Prvá oblasť je teda odškodňovanie poškodených v dôsledku nehôd v prípade, že dotknutá poisťovňa je platobne neschopná , v minimálnych, v minimálnych poistných výškach poistného krytia, v kontrole poistenia vozidiel členskými štátmi a v používaní potvrdení o minulých nárokoch na odškodnenie poistených novou poisťovňou, tak ako spomínal aj pán minister. Skutočne toto sú všetko zlepšenia, ktoré prinášajú, prinášajú zlepšenia motoristom, a, a je to fajn. Takisto sú súčasťou návrhu rôzne, rôzne legislatívne úpravy na základe podnetov, správ z aplikačnej praxe, ktorých teda cieľom, tak ako aj ministerstvo tvrdí, je tiež zlepšiť fungovanie systému povinného zmluvného poistenia za škodu spôsobenú prevádzkou motorového vozidla. A takisto zvýšiť ochranu poškodených osôb v dôsledku nehody spôsobenej motorovým vozidlom. Tiež sa pristavím pri niektorých zmenách bližšie. Myslím si, že veľmi rozumnou zmenou je vypustenie ods. 3 , ktorý v praxi spôsoboval nejasnosti v spojitosti ods. 1 uvedeného ustanovenia o tom, že kedy vzniká faktická povinnosť uzavrieť poistnú zmluvu, či v momente, keď sa teda osoba uvedená v ods. 1 stane držiteľom, vlastníkom alebo prevádzkovateľom motorového vozidla, alebo až v momente, teda keď sa prvýkrát rozhodne použiť motorové vozidlo na verejných cestách. Osoba, a teda nový stav bude, že osoba uvedená v ods. 1 musí mať uzavreté poistenie zodpovednosti už v okamihu, kedy sa stane jeho držiteľom, vlastníkom alebo prevádzkovateľom bez ohľadu na to, kedy sa rozhodne ho prvýkrát použiť. Čiže jasné spresnenie, ktoré je dobré. Takisto, a to už avizoval aj pán minister, ustanovuje sa povinnosť pre poisťovateľov pri uzavieraní poistných zmlúv zohľadňovať predchádzajúci škodový alebo bezškodový priebeh poistenia, na zjednodušenie kontroly a overovania škodového priebehu je dôležité, aby obsah a forma dokladov preukazujúcich škodový priebeh boli rovnaké vo všetkých členských štátoch. Okrem toho poisťovatelia, ktorí ho zohľadňujú za účelom určenej výšky poisteného, by nemali osobu, ktorá je povinná uzavrieť poistnú zmluvu, diskriminovať na základe jej štátnej príslušnosti alebo na základe členského štátu predchádzajúceho bydliska tejto osoby. Zároveň by poisťovatelia mali považovať doklad o škodovom priebehu poistenia z iného členského štátu za rovnocenný s dokladom vystaveným v Slovenskej republike a uplatňovať na klienta z iného členského štátu všetky zľavy, ktoré by boli dostupné inak k identickému domácemu klientovi, a to teda zľavy v rámci systému bonusov, resp. malusov. Čiže skutočne sme jedna Európska únia a je fajn, že tieto pravidlá sa dávajú na jednu úroveň. Zasa, veľmi dobrá zmena. Čo mňa veľmi teší, je, že teda v súvislosti s tým, že sa nám spoločnosť pomaly, alebo možno aj rýchlo informatizuje, sa navrhuje upustiť od oznamovania vzniku škodovej udalosti písomnou formou . Myslím, že všetci máme skúsenosť, že už sa to dá, či už elektronicky nejakým formulárom, alebo telefonicky, takže teraz vlastne to sa dostáva už jasne aj do zákona, takže jasne zákon hovorí, že je možné a je to v poriadku, že ak sa takáto škodová udalosť oznámi či už telefonicky, alebo formou rôznych webových stánok, aplikácií, apiek, už čohokoľvek. Ďalšia z rozumných zmien je úprava minimálnej výšky sumy, od ktorej je poisťovateľ povinný vrátiť poistníkovi zostávajúcu časť poistného pri zániku poistenia pred koncom poistného obdobia, toto, vieme, že funguje. Predáte vozidlo v polovici roka a následne vám alikvotnú časť poistenia poisťovňa vráti. Doteraz to bolo vlastne, že to bolo 50 Sk, už teda slovenských korún, už veľmi dávno, čo bolo teda v prepočte 1,66 eura, no a či už pri dnešných výškach poistného, ale aj vôbec administratívnych nákladoch na toto, tak sa skutočne upúšťa od tejto nízkej sumy a jasne zákon definuje, že pokiaľ je ten zostatok nižší ako päť euro, tak proste sa nemusí vracať a zároveň opačne, ak je vyšší ako päť euro, samozrejme, ho poisťovňa musí vrátiť. Čiže ďalší zjednodušujúci rozumný, rozumné ustanovenie v tomto zákone. Takisto veľmi, ďalšia veľmi dobrá vec je, že teda touto navrhovanou úpravou sa dopĺňa povinnosť poisťovateľa informovať poistníka pred uplynutím poistného obdobia o informáciu o presnom dátume zániku povinného zmluvného poistenia. Na rozdiel od ostatných typov poisťovní v PZP táto povinnosť nebola ich posielať výzvu na úhradu poistného, od doručenia ktorej sa teda viaže zánik poistenia, alebo skôr od nedoručenia. Čiže v PZP každopádne zánik nastane automaticky v prípade nezaplatenia poistného, a to mesiac po jeho splatnosti. Ja si myslím, a teda takisto chválim zákonodarcu, že považuje za potrebné, aby bol poistník informovaný o hrozbe automatického zániku poistenia v prípade nezaplatenia poistného. Jednoducho povedané, poisťovňa vám dá vedieť, že končí vám obdobie, za ktoré ste zaplatili, tak ako to funguje pri akejkoľvek inej či už faktúre, alebo iných zmluvách, že teda treba, treba zaplatiť. Zasa veľmi dobrá zmena, ktorá pomôže, pomôže ľuďom. Ďalšia vec, tu by som dokonca fakt veľmi pochválil a to je, že sa navrhuje vypustenie zástupcov Ministerstva financií Slovenskej republiky z kontrolnej komisie Slovenskej kancelárie poisťovateľov . Na základe fungovania Slovenskej kancelárie poisťovateľov, ktorá združuje komerčné poisťovne, ktoré poskytujú PZP-čko, sa stráca potreba zástupcov Ministerstva financií Slovenskej republiky v jej kontrolnom orgáne. O. K. V minulosti, keď tento systém vznikal, malo to, samozrejme, opodstatnenie, ale jednoducho tak ako veci vznikajú, keď opodstatnenie majú, mali by normálne, že zanikať, keď opodstatnenie nemajú, bol to človek z ministerstva, ktorý teda musel sa tomu venovať. Predpokladám, že aj mal nejaký plat, a jednoducho proste ministerstvo z tohto vycúva, keďže systém funguje, a nie, nie je potrebné robiť takúto formu dohľadu Slovenskej kancelárii poisťovateľov. Čiže veľmi chválim. Bodaj by sme každý zákon, ktorý aj prináša nové veci, zároveň rušil také tie anachronizmy z minulosti, super. Predkladaný zákon obsahuje takisto viacero ďalších zmien v spresnení, hlavne čo sa týka vzťahu, ale aj výplaty škody medzi poisťovateľom, poisteným, poškodeným, Slovenskou kanceláriou poisťovateľov alebo poisťovateľom v likvidácii. Pán minister tiež už niečo spomínal. Fakt nie je možné sa ku všetkému tuná v rozprave vyjadrovať. Zasa pochválim, zákon prešiel riadnym legislatívnym procesom vrátane rozporových konaní a ja to tak cítim z toho, čo počúvam a vnímam, že trochu sú nespokojní aj samotní poisťovatelia, trošku sú nespokojné aj združenia zastupujúce poškodených, a som presvedčený, že toto je asi najviac, čo sa pri zákone takéhoto typu dá dosiahnuť, že každý je trošku nespokojný, a práve preto mám nádej, že práve tento zákon by mohol byť vyvážený a, a proste dobrý. Na záver sa však chcem pri jednom ustanovení, kde som presvedčený, že v dohľadnej dobe bude potrebná ešte ďalšia zmena tohto zákona, ktorá by vyriešila nahromadené problémy z minulosti. Navrhovanou úpravou tohto zákona sa upresňuje, zánikom akých motorových vozidiel zaniká aj ich povinné zmluvné poistenie. Povinné zmluvné poistenie v prípade zániku motorového vozidla, ktoré podlieha evidencii vozidiel, vzniká alebo zaniká až vyradením tohto vozidla z evidencie vozidiel. Toto je kľúčové. Na druhej strane však existujú aj motorové vozidlá, napríklad niektoré aj pracovné stroje, alebo teda môžu to byť aj iné vozidlá v zmysle nového znenia § 2, ktoré nepodliehajú alebo nebudú podliehať evidencii vozidiel. Pre tieto motorové vozidlá bude ich zánik, bude ich samotný zánik dôvodom pre zánik PZP, keďže sa na ne nevzťahuje to, že musia byť vyradené z evidencie vozidiel. Čiže z tohto dôvodu zákon, predkladaný zákon presnejšie špecifikuje, na ktoré sa ten zánik PZP aplikuje z dôvodu zániku samotného vozidla a ktoré ale teda sa... zánik nastane až samotným vyradením z evidencie vozidiel. Čo sa teda totiž... čiže do budúcna, toto je spresnenie a je to fajn. No ale čo sa, samozrejme, dialo aj v minulosti a deje sa aj teraz, že proste vlastník vozidla, a proste ktorému to vozidlo zaniklo či už fakt zničením, alebo odcudzením, alebo ho skutočne v dobrej viere dal zošrotovať, ale nesplnil si evidenčnú povinnosť v zmysle zákona č. 8/2009 Z. z. o cestnej prevádzke... premávke, a teda nepožiadal dopravný inšpektorát o vyradenie vozidla z evidencie vozidiel. No, čiže čo sa stalo? Vozidlo už fyzicky nie je, ale stále je evidované ako vozidlo, ktoré vlastne je, keďže nebolo vyradené z evidencie, a teda nemá zaplatené PZP. No a teda ten nový stav zabráni v kumulovaniu nových nepoistených vozidiel, alebo nie nových, ale proste tých ďalších, ale z minulosti, a to je ten problém, ktorý bude treba riešiť v blízkej budúcnosti, je, že asi 300-tisíc vozidiel podľa evidenčných údajov jednoducho nemá zaplatené PZP, čo je asi 8 % z celkového počtu vozidiel, čo je, samozrejme, že obrovsky veľa, a taký ten prvý pohľad je, že wau, že takmer každé desiate vozidlo nemá zaplatené PZP. To je, samozrejme, veľký problém. Je to problém našťastie nie až tak veľký, lebo z tých 300-tisíc vozidiel po tých cestách už veľká väčšina nejazdí. Sú to totižto tie vozidlá, ktoré sú odstavené v záhrade alebo boli zošrotované, alebo boli zničené pri nehode, len si ten ich vlastník nesplnil tú povinnosť, že teda mal to vozidlo odovzdať na spracovanie, dostať o tom doklad a vyradiť ho z evidencie. No a tieto vozidlá, vy ho môžte aj teraz, vlastne to vozidlo vyradiť z evidencie, len keď ho fyzicky nevlastníte, je tam poplatok alebo pokuta už akokoľvek to nazveme, 500 euro, čo, samozrejme, nikto, kto také vozidlo už nevlastní, nechce platiť, hej? Takže som presvedčený, že keďže tento zákon to nevyrieši, že v budúcnosti bude potrebné urobiť nejakú, nazvime to, generálny pardon alebo už akokoľvek, aby teda mohol, mohli ľudia, vlastníci takýchto neexistujúcich alebo, hovorím, na záhrade stojacich vozidiel, ale väčšinou ešte neexistujúcich, aby ich mohli odhlásiť z evidencie. Skutočne to urobiť fakt nejakým generálnym pardonom v zmysle, že zaplatia namiesto 500 euro tých, obyčajný poplatok, tých 33, alebo tuším teraz je 50, takže toto, toto by pomohlo, vlastne to, že to vozidlo by bolo vyradené z evidencie, samozrejme, by bolo vyradené aj z evidencie tých vozidiel, ktoré nemajú zaplatené PZP, a celé by to vlastne bolo, bolo celé čistejšie, lebo to má potom ďalšie konsekvencie. Samozrejme, vozidlo, ktoré nie je poistené, nemá PZP-čko, ale po cestách jazdí, tak, samozrejme, potom to kryje kancelária poisťovateľov, ale, samozrejme, keď tie čísla majú veľké, tak proste je tam, je tam, zase majú pocit veľkého poplatku a takto, čiže celé, je dôležité, aby sa to vyčistilo. Nevyčistí sa to samé, keďže nikto 500 euro nebude dávať za to, aby si svoju zákonnú povinnosť splnil, čiže myslím si, že v budúcnosti, a to ani nehovorím, že to treba teraz, ale v budúcnosti to bude treba vyriešiť. Teraz máme nový zákon, treba vidieť, ako bude fungovať, a myslím si, že pri nejakej najbližšej zmene, a, samozrejme, aj v spolupráci s ministerstvom vnútra, ktorí teda majú na starosti evidenciu vozidiel, že bude potrebné nájsť či už tento, alebo nejaký iný spôsob, ktorý by týmto generálnym pardonom vlastne znížil množstvo vozidiel, ktoré sa javia ako nepoistené, ale v realite sú síce nepoistené, ale už ani neexistujú. Záverom teda skutočne pochválim aj pána ministra, aj kolegov z ministerstva financií sediacich hore, za dobre pripravený zákon, za to, že prebehol riadnym legislatívnym procesom, a si myslím, že je to fakt technický zákon, ktorý pomáha občanom, pomáha motoristom, rieši kopu vecí a podporíme ho. Ďakujem pekne za pozornosť.